Mo Kai Kaa Lɔt Yo ɔ Plɛ Pee Ngo Kpɔ | Baiblo Mi Ní Kasemi Kɛ Ha Jokuɛwi\nLɔt hi e tsɛwayo Abraham ngɔ ngɛ Kaanan zugba a nɔ. Abraham kɛ Lɔt ba ná lohwehi fuu ngɛ lejɛ ɔ. Enɛ ɔ he ɔ, he nɛ a ngɛ ɔ klee we ha mɛ. Abraham de Lɔt ke: ‘Wɔ tsuo wa be nyɛe maa hi he kake hu. I kpa mo pɛɛ, moo ngɔ zugba a he nɛ o suɔ, konɛ imi hu ma ngɔ he kpa.’ Enɛ ɔ tsɔɔ kaa Abraham fo we lɛ nɔ kake too e nɔ́ mi. Aloo kɛ o susu kɛɛ?\nLɔt na zugba a he ko nɛ ngɛ fɛu ngɛ ma ko nɛ a tsɛɛ ke Sodom ɔ kasa nya. Nyu kɛ nga mumu ngɛ lejɛ ɔ. Enɛ ɔ he ɔ, e kɛ e weku ɔ ya hi lejɛ ɔ.\nNihi nɛ a ngɛ Sodom ɔ peeɔ ní yayahi. Ma ko hu ngɛ Sodom kasa nya nɛ a tsɛɛ ke Gomora. Nihi nɛ a ngɛ lejɛ ɔ hu peeɔ ní yayahi. Níhi nɛ a peeɔ ɔ hí kulaa, enɛ ɔ he ɔ, Yehowa pee e juɛmi kaa e ma kpata a hɛ mi. Se Mawu suɔ kaa e ma he Lɔt kɛ e weku ɔ a yi wami. Enɛ ɔ he ɔ, e tsɔ bɔfohi enyɔ konɛ a ya bɔ mɛ kɔkɔ. Bɔfo ɔmɛ de Lɔt kɛ e weku ɔ ke: ‘Nyɛɛ je ma nɛ ɔ mi esɔ! Ejakaa Yehowa ma ba kpata ma nɛ ɔ hɛ mi.’\nSe Lɔt ngɛ bɔfo ɔmɛ se kpɛe. E lilaa si hluu. Enɛ ɔ he ɔ, bɔfo ɔmɛ pɛtɛ Lɔt kɛ e yo ɔ, kɛ e biyi enyɔ ɔmɛ a nine si, nɛ a kɛ mɛ je ma a mi amlɔ nɔuu. A de mɛ ke: ‘Nyɛɛ tu fo esɔesɔ nɛ nyɛ kɛ he nyɛ yi wami! Nyɛ ko hyɛ nyɛ se. Ke nyɛ hyɛ nyɛ se ɔ, nyɛ ma gbo!’\nBenɛ a ya su ma ko nɛ a tsɛɛ ke Zoa a mi ɔ, Yehowa ha nɛ la nɛ ngɛ tsoe gegeege je hiɔwe ba sã Sodom kɛ Gomora ma a. A kpata ma enyɔ nɛ ɔmɛ a hɛ mi kulaa. Lɔt yo ɔ plɛ pee ngo kpɔ, ejakaa e gbo Yehowa tue, nɛ e hyɛ e se. Se akɛnɛ Lɔt kɛ e biyi ɔmɛ bu Yehowa tue he je ɔ, a yi ná wami. E maa dɔ Lɔt wawɛɛ kaa e yo ɔ gbo Yehowa tue, nɛ e maa dɔ e biyi ɔmɛ hu kaa a yayo pee jã. Se a bua jɔ kaa a bu nɔ́ nɛ Yehowa de mɛ ɔ tue.\n“Nyɛ kai Lɔt yo ɔ.”​​—Luka 17:32\nSane bimihi: Mɛni he je nɛ Yehowa kpata Sodom kɛ Gomora hɛ mi ɔ? Mɛni he je nɛ Lɔt yo ɔ plɛ pee ngo kpɔ ɔ?